P6_TA(2006)0271

Μέτρα θέσης σε εφαρμογή (επίπεδο 2) της οδηγίας MIFID 2004/39/ΕΚ

Ψήφισμα του Ευρωπαϊκού Κοινοβουλίου σχετικά με τα σχέδια εκτελεστικών μέτρων για την εφαρμογή της οδηγίας για τις αγορές χρηματοπιστωτικών μέσων

Το Ευρωπαϊκό Κοινοβούλιο,

- έχοντας υπόψη το σχέδιο οδηγίας και το σχέδιο κανονισμού της Επιτροπής της 6ης Φεβρουαρίου 2006 για την εφαρμογή της οδηγίας 2004/39/ΕΚ [1] (σχέδιο οδηγίας εφαρμογής και σχέδιο κανονισμού εφαρμογής αντιστοίχως),

- έχοντας υπόψη τα ανεπίσημα σχέδια των εκτελεστικών μέτρων που διαβιβάσθηκαν στο Ευρωπαϊκό Κοινοβούλιο στις 6 Φεβρουαρίου 2006,

- έχοντας υπόψη την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2],

- έχοντας υπόψη τη δήλωση στην οποία προέβη ο Πρόεδρος της Επιτροπής Romano Prodi προς το Κοινοβούλιο στις 5 Φεβρουαρίου 2002 [3],

- έχοντας υπόψη το ψήφισμά του της 5ης Φεβρουαρίου 2002 σχετικά με την εφαρμογή της νομοθεσίας στο πλαίσιο των χρηματοπιστωτικών υπηρεσιών [4],

- έχοντας υπόψη το άρθρο 64 της οδηγίας 2004/39/ΕΚ, το οποίο θεσπίζει τη ρήτρα λήξης ισχύος (sunset clause),

- έχοντας υπόψη τις προτεινόμενες τροποποιήσεις του σχεδίου εκτελεστικών μέτρων, οι οποίες εγκρίθηκαν από την Επιτροπή Οικονομικών και Νομισματικών Θεμάτων στις 30 Μαΐου 2006,

- έχοντας υπόψη την απάντηση της Επιτροπής στις εν λόγω προτεινόμενες τροποποιήσεις, η οποία διαβιβάσθηκε στο Κοινοβούλιο με επιστολή της 9ης Ιουνίου 2006 προς τον εισηγητή και την πρόεδρο της αρμόδιας επιτροπής,

- έχοντας υπόψη την έκβαση της συνεδρίασης της Ευρωπαϊκής Επιτροπής Κινητών Αξιών (ΕΕΚΑ) της 8ης- 9ης Ιουνίου 2006,

- έχοντας υπόψη τα συμπεράσματα του Συμβουλίου ECOFIN της 5ης Μαΐου 2006, όπου τονίζεται η σημασία της εποπτείας, του συντονισμού και της σύγκλισης στο εσωτερικό της ΕΕ,

- έχοντας υπόψη το άρθρο 103, παράγραφος 2, του Κανονισμού του,

A. επισημαίνοντας ότι η νομική βάση της οδηγίας 2004/39/ΕΚ είναι το άρθρο 47 της Συνθήκης ΕΚ, το οποίο δεν προβλέπει ρητά τα εκτελεστικά μέτρα· επισημαίνοντας ότι το Κοινοβούλιο, έχοντας κατά νου τον στόχο της βελτιωμένης ρύθμισης και της εξασφάλισης πραγματικά ίσων όρων ανταγωνισμού για τις χρηματοπιστωτικές αγορές, υποστηρίζει εν γένει τη χρήση μέτρων εφαρμογής,

1. καλεί την Επιτροπή να λάβει πλήρως υπόψη τα όρια των αρμοδιοτήτων της στο πλαίσιο της οδηγίας 2004/39/ΕΚ σύμφωνα με τις εφαρμοστέες διατάξεις της Συνθήκης ΕΚ, προκειμένου να υπάρξει ασφάλεια δικαίου για όσους δραστηριοποιούνται στις χρηματοπιστωτικές αγορές·

2. επισημαίνει ότι τα σχέδια εκτελεστικών μέτρων αποτελούν αποτελεσματική λύση προκειμένου να επιτευχθούν οι στόχοι των βελτιωμένων συνθηκών λειτουργίας για τις επιχειρήσεις επενδύσεων και τα άλλα συστήματα διαπραγμάτευσης, καθώς και των αποτελεσματικών, διαφανών και ασφαλών χρηματοπιστωτικών αγορών στην Ευρωπαϊκή Ένωση·

3. τονίζει ότι το έργο που ανέλαβε το Κοινοβούλιο μετά τη δημοσίευση των εκτελεστικών μέτρων υποκινήθηκε από την ανάγκη να γίνουν σεβαστές οι νομοθετικές διατάξεις που αποσκοπούν στην επίτευξη ισορροπημένου αποτελέσματος μεταξύ ανταγωνισμού και διαφάνειας για τις χρηματοπιστωτικές αγορές, τους συμμετόχους (μετόχους, εκδότες και χρήστες), τις ρυθμιστικές αρχές και τους δημοκρατικά εκλεγμένους αντιπροσώπους·

4. χαιρετίζει την προθυμία που επέδειξε η Επιτροπή να εργασθεί μαζί με το Κοινοβούλιο προκειμένου να επιτευχθεί το καλύτερο δυνατό αποτέλεσμα για όλους τους ενδιαφερομένους· υπενθυμίζει την ανάγκη συμμετοχής και ενημέρωσης του Κοινοβουλίου από τα πρώτα στάδια των εργασιών επιτροπής·

5. σημειώνει ότι η διαδικασία για την ολοκλήρωση των εκτελεστικών μέτρων ουσιαστικά δεν έχει προηγούμενο στον τρόπο με τον οποίο εκπονείται συνήθως η νομοθεσία της ΕΕ· επισημαίνει συνεπώς την ανάγκη επίτευξης ενός αμοιβαία ικανοποιητικού αποτελέσματος για όλα τα ενδιαφερόμενα θεσμικά όργανα, ώστε η διοργανική σχέση να αναπτυχθεί σε θετική κατεύθυνση·

6. σημειώνει ότι, με επιστολή του της 23ης Μαρτίου 2006 προς την πρόεδρο της αρμόδιας επιτροπής, ο Charlie McCreevy διευκρίνισε ότι τα πληροφοριακά σημειώματα των εκτελεστικών μέτρων αποτελούν "απλό έγγραφο εργασίας που καταρτίσθηκε από τις υπηρεσίες της Επιτροπής για τους σκοπούς της συζήτησης και μόνο. Δεν αποτελούν επ" ουδενί επίσημες τροποποιήσεις των σχεδίων μέτρων'· θεωρεί επομένως ότι το έγγραφο αυτό δεν μπορεί να προσθέσει νέους όρους πέραν εκείνων που περιέχονται στα εκτελεστικά μέτρα·

7. επισημαίνει ότι, παρά τη γενική διάθεση συνεργασίας μεταξύ των θεσμικών οργάνων της ΕΕ, υπάρχουν, στον τρόπο με τον οποίο πραγματοποιείται η ανάθεση νομοθετικών αρμοδιοτήτων στην Επιτροπή, διαρθρωτικές ατέλειες που είναι δυνατόν να διακυβεύσουν την έκβαση σημαντικών νομοθετημάτων, όπως των εκτελεστικών μέτρων·

8. εκφράζει την προθυμία του να εξακολουθήσει να βελτιώνει τη λειτουργία της διοργανικής σχέσης σε ολόκληρο το φάσμα των τομέων πολιτικής, και ιδίως στο πλαίσιο της διαδικασίας Lamfalussy, προκειμένου να επιτευχθεί σταθερή και αμοιβαία ικανοποιητική λύση που θα θέτει το Κοινοβούλιο σε ισότιμη βάση με το Συμβούλιο όσον αφορά την ανάκληση της ανάθεσης νομοθετικών αρμοδιοτήτων·

9. θεωρεί ότι η ολοκλήρωση της διαδικασίας έγκρισης της οδηγίας 2004/39/ΕΚ με συναπόφαση δίνει στο Κοινοβούλιο σημαντικό ρόλο στον καθορισμό του τι μπορεί και τι δεν μπορεί να περιλαμβάνεται στα εκτελεστικά μέτρα· θεωρεί ότι η απόφαση 1999/468/ΕΚ του Συμβουλίου δίνει στο Κοινοβούλιο την εξουσία όχι μόνο να απορρίπτει τα προτεινόμενα εκτελεστικά μέτρα αν υπερβαίνουν τις ανατεθείσες αρμοδιότητες, αλλά και να τα τροποποιεί σύμφωνα με τις υποκρυπτόμενες αρμοδιότητες συναπόφασης στις οποίες αυτά βασίζονται και σύμφωνα με το πνεύμα της διοργανικής σχέσης, το οποίο πρέπει να γίνεται πλήρως και επισήμως σεβαστό·

10. σημειώνει πόσο σημαντικό είναι να εδραιωθεί ο ρόλος της ευρωπαϊκής επιτροπής ρυθμιστικών αρχών των αγορών κινητών αξιών (ΕΕΡΑΚ) στον συντονισμό των δραστηριοτήτων των εθνικών ρυθμιστικών αρχών προκειμένου να προωθηθεί η ρυθμιστική σύγκλιση, καθώς και ο ρόλος της ως απαραίτητου και πρωταρχικού συμβούλου σε ευρωπαϊκό επίπεδο για τα ζητήματα που εμπίπτουν στις αρμοδιότητές της·

11. παρατηρεί κατά συνέπεια ότι η δραστηριότητα συντονισμού των εθνικών ρυθμιστικών αρχών πρέπει εν γένει να συζητείται στο πλαίσιο της ΕΕΡΑΚ· σημειώνει ότι αυτό αφορά ιδίως τα ακόλουθα θέματα:

- τον σχεδιασμό και την καθιέρωση διευθετήσεων για την ανταλλαγή σχετικών με συναλλαγές πληροφοριών ανάμεσα στις εθνικές αρμόδιες αρχές όπως απαιτεί η οδηγία 2004/39/ΕΚ, σύμφωνα με το άρθρο 13, παράγραφος 1, του σχεδίου εκτελεστικού κανονισμού,

- τη συζήτηση μεταξύ εθνικών αρμόδιων αρχών και τον προσδιορισμό της σημαντικότερης αγοράς από πλευράς ρευστότητας ή της εναλλακτικής αγοράς, σύμφωνα με τα άρθρα 8 και 9 του σχεδίου εκτελεστικού κανονισμού, και την επίλυση των ενδεχόμενων διαφορών σχετικά με τα θέματα αυτά μεταξύ των αρμόδιων αρχών·

12. τονίζει ότι επί του παρόντος η ΕΕΡΑΚ δεν διαθέτει τα επιχειρησιακά μέσα για να επιτελέσει αποτελεσματικά τη λειτουργία της·

13. καλεί τα κράτη μέλη να παράσχουν στην ΕΕΡΑΚ τα αναγκαία μέσα για την εφαρμογή της οδηγίας 2004/39/ΕΚ και των εκτελεστικών μέτρων της·

14. καλεί τα κράτη μέλη να ενισχύσουν τη δημοκρατική λογοδοσία της ΕΕΡΑΚ, ιδίως προς το Κοινοβούλιο·

15. εκφράζει την άποψη ότι, με τη σημερινή τους μορφή, οι εκτελεστικές αρμοδιότητες όντως αποτελούν την καλύτερη εφικτή λύση για όλους τους ενδιαφερομένους·

16. επιδοκιμάζει τα εκτελεστικά μέτρα·

17. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στην ΕΕΡΑΚ.

[1] Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1). Οδηγία όπως τροποποιήθηκε τελευταία με την οδηγία 2006/31/ΕΚ (ΕΕ L 114 της 27.4.2006, σ. 60).

[2] ΕΕ L 184 της 17.7.1999, σ. 23.

[3] SPEECH/02/44.

[4] ΕΕ C 284 Ε της 21.11.2002, σ. 115.

--------------------------------------------------